b'\n_START_ARTICLE_\nHenrik Ervast\n_START_PARAGRAPH_\nHenrik Ervast (16. helmikuuta 1766 Siikajoki \xe2\x80\x93 23. syyskuuta 1838 Helsinki) oli suomalainen lakimies, joka toimi kahteen otteeseen senaattorina._NEWLINE_Ervastin vanhemmat olivat pit\xc3\xa4j\xc3\xa4nkirjuri Henrik Ervast ja Beata Kristina Fortelius. Ervast valmistui hovioikeuden auskultantiksi Turun yliopistosta 1793, jossa h\xc3\xa4nen lahjakkuutensa oli her\xc3\xa4tt\xc3\xa4nyt huomiota. H\xc3\xa4net nimitettiin Vaasan hovioikeuden sihteeriksi 1801 ja Yl\xc3\xa4-Karjalan tuomiokunnan tuomariksi 1803. Vuonna 1809 h\xc3\xa4nest\xc3\xa4 tuli hallituskonseljin oikeusosaston j\xc3\xa4sen. Juuri h\xc3\xa4n lienee vastannut p\xc3\xa4\xc3\xa4osin Suomen lakien mukaan tarkistetusta uudesta esityksest\xc3\xa4 kenraalikuvern\xc3\xb6\xc3\xb6rin ja prokuraattorin ohjes\xc3\xa4\xc3\xa4nn\xc3\xb6ksi. Vuonna 1812 h\xc3\xa4n palasi omasta pyynn\xc3\xb6st\xc3\xa4\xc3\xa4n takaisin tuomiokuntaansa. Vuonna 1818 h\xc3\xa4net nimitettiin Vaasan hovioikeuden varapresidentiksi, mutta 1833-1838 h\xc3\xa4n toimi uudelleen senaatin oikeusosaston j\xc3\xa4senen\xc3\xa4._NEWLINE_Ervastin puoliso vuodesta 1797 oli Lovisa Bohm (k. 1854).'